text: বার্সা নাকি রিয়াল, রেফারিরা কোন দলের পক্ষপাতিত্ব বেশি করে?
  প্রকাশ: ২০২০-০৫-২৩ ১:১০:২২ পিএম
  ফুটবল বিশ্বের সবচেয়ে চরম উত্তেজনাকর ম্যাচগুলোর মধ্যে 'এল ক্লাসিকো' অন্যতম। স্প্যানিশ লা লিগার দুই চির প্রতিদ্বন্দ্বী বার্সেলোনা ও রিয়াল মাদ্রিদের মধ্যকার সে ম্যাচ ঘিরে দর্শক ভক্তদের মাঝে থাকে চরম উৎকণ্ঠা। এমন হাই ভোল্টেজ ম্যাচে রেফারির খুব ছোট ভুলে ম্যাচের ফলাফল নিজেদের পক্ষে না গেলেই নির্দিষ্ট দলের সমর্থক দাবি করে থাকেন রেফারি ঘুষ খেয়েছে, অপর দলকে সমর্থন দিয়েছে। আসলে কি রেফারিরা ম্যাচে কোনো দলের প্রতি পক্ষপাতিত্ব করেন?
  এর উত্তর দিয়েছেন স্পেনের সাবেক রেফারি এদুয়ার্দো ইতুরালদে গনজালেস। এই স্প্যানিশ রেফারি জানিয়েছেন, স্পেনের ৯০ শতাংশ রেফারি রিয়াল মাদ্রিদের সমর্থক। বাকি ১০ শতাংশ বার্সেলোনার। নিজ দেশ স্পেনের কাদেনা সের রেডিওতে এমন বক্তব্য দেন এদুয়ার্দো।
  ২০১২ সালে অবসরের আগে লা লিগায় প্রায় ৩০০ ম্যাচে রেফারির দায়িত্ব পালন করেন এদুয়ার্দো। গত বৃহস্পতিবার এক সাক্ষাৎকারে তাঁর কাছে জানতে চাওয়া হয়েছিল, কত শতাংশ রেফারি রিয়াল অথবা বার্সেলোনার সমর্থক। লা লিগায় ৩০০ ম্যাচ পরিচালনাকারী এই রেফারি বলেন, 'প্রায় ৯০ শতাংশ রেফারি রিয়াল মাদ্রিদের সমর্থক, ১০ শতাংশ বার্সেলোনার। বার্সেলোনার সমর্থকরা পছন্দ করুক বা না করুক, কাতালুনিয়া ছাড়া স্পেনের ৭০ শতাংশ মানুষ রিয়াল মাদ্রিদের সমর্থক।'
  তবে এদুয়ার্দো মনে করেন লিওনেল মেসি ও কোচ পেপ গার্দিওয়ালার কল্যাণে স্পেনে বার্সেলোনার সমর্থক এখন কিছুটা বেড়েছে। এ নিয়ে তিনি আরও বলেন, 'এখন বার্সেলোনার অনেক সমর্থক আছে। তরুণ প্রজন্মরা পেপ গার্দিওয়ালার অধীনে বার্সেলোনাকে শিরোপা জিততে দেখেছে। কিন্তু লিওনেল মেসি যুগের আগে স্পেনের কত শতাংশ মানুষ রিয়াল মাদ্রিদকে সমর্থন করতো? নির্দ্বিধায় ৭০ শতাংশ?'
  এদুয়ার্দো নিজে কোন দলের সমর্থক? এই সাবেক স্প্যানিশ রেফারি জানালেন, নিজে অবশ্য রিয়াল কিংবা বার্সেলোনা; কোনো দলেরই সমর্থক নন তিনি। তাঁর ভাষ্যে, 'ব্যক্তিগতভাবে, আমি অন্যদের বিষয়ে জানি না তেমন। আর আমি অ্যাথলেটিক বিলবাওয়ের সমর্থক। এ বিষয়টা সবাই জানে, আমি বিলবাওয়ের সমর্থক। তবে ম্যাচে নিরপেক্ষ হতে আমি তাদের বিপক্ষে থাকবো।'